***तारा प्रसाद शर्मा***

***(उद्योग अधिकृत)***

***घरेलु तथा साना उद्योग विकास समितिको कार्यालय रुकुम (पूर्वीभाग)***

**रुकुम पुर्व जिल्लामा घरेलु तथा साना उद्योग विकासको सम्भावना, अवसर, चुनौतीहरु र समस्या समाधानका उपायहरु**

***परिचय***

देश, संघियतामा गैसकेपछि, राज्य पुनःसंरचनाको संगसंगै कान्छो जिल्ला अर्थात 77 ‍औं जिल्लाको रुपमा रुकुम पूर्व जिल्ला स्थापित भएको हो। यो जिल्ला प्रदेश नं. ५ को एकमात्र हिमाली जिल्लाको रुपमा चिनिएको जिल्ला हुनुको साथै ३ वटा मात्रै स्थानीय तह रहेको जिल्ला हो। यस जिल्लाका जनताहरुका विकास र समृद्बिका चाहनाहरुका साथै थुप्रै आकांक्षा रहेको अवस्था छ। यस जिल्लाका जनताका उल्लेखित चाहनाको परिपूर्ति गर्ने उद्देश्यले राज्यका सबै अंगहरु स्थापित भैसकेका छन। रुकुम पूर्वी जिल्ला बहुजातिय, बहुभाषिक, बहुधार्मिक र बहुसाँस्कृतिक एवं भौगोलिक विविधताका विशेषताहरुले भरिपूर्ण छ। यस कारणले गर्दा जिल्लामा विकासका सम्भावनाहरु प्रशस्त मात्रामा रहेका छन भने अवसर र चुनौतीहरु पनि त्यतिकै मात्रामा छन।

सरकारको जनताका विकास, दिगो शान्ति, सुशासन र समृद्बिका आकांक्षा पुरा गर्ने नीति बमोजिम घरेलु तथा साना उद्योगको विकास गरि उनीहरुलाई उद्यमी बनाई स्वरोजगार एवं आर्थिक उन्‍नतीको स्तर वृद्बि गर्ने उद्देश्य संगसंगै यस जिल्लामा पनि मिति 2075 साल मंसिर ७ गते **घरेलु तथा साना उद्योग विकास समितिको कार्यालय** विधिबद् रुपमा स्थापना भएको छ।

घरेलु तथा साना उद्योग एवं उद्यम शिलता विकास र विस्तार, उद्यम विकास कार्यक्रम र विस्तार सिप विकास, उद्यमी विकास कार्यक्रम र उद्योग प्रर्वद्धनात्मक सेवाहरु उपलब्ध गराउन (घरेलु तथा साना उद्योग) विकास समिति गठनादेश, 2021 बमोजिम घरेलु तथा साना उद्योग विकास समितिको स्थापना भई 2049 साल देखि उद्योग प्रर्वद्धनको अलवा उद्योग प्रशासन तथा वाणिज्य प्रशासन समेतको थप जिम्मेवारीका साथ काम गर्दै आईरहेको छ।

***❖घरेलु तथा साना उद्योग विकास समितिका मुख्य क्रियाकलापहरु❖***

घरेलु तथा साना उद्योग विकास समितिले लघु, घरेलु तथा साना उद्योगको विकास तथा प्रर्वद्बन गर्ने, सीप विकास तालिम, उद्यम विकास र यसका लागि संचेतना, अन्तरक्रिया कार्यक्रम संचालन गर्दै आएको छ। यसको साथै उद्योग प्रर्वद्बन कार्यक्रम, औद्योगिक प्रर्दशनी, उपयुक्त प्रविधि हस्तातरण, कोशेली घर संचालनमा सहयोग, महिला उद्यम विकास कार्यक्रम, वस्तु विकास तथा प्रशिक्षण कार्यक्रम र उद्यमी भ्रमण लगायतका विविध कार्यक्रम गर्दै आएको छ।

*(१) रुकुम पूर्व जिल्लामा उद्योग विकासको सम्भावना*

रुकुम पूर्व जिल्लामा उद्योगको प्रचुर मात्रामा संभावना रहेको छ। किनकि यो जिल्ला हिमाली जिल्ला भएको कारण र भौगोलिक विशेषताको कारण यहाँ उद्योग संचालन एवं उद्योगजन्य व्यवसाय संचालन गर्न प्रचुर मात्रामा संभावना रहेको छ। यहाँ घरेलु तथा साना उद्योग संचालनको लागि स्थानीय कच्चा पदार्थ प्रश्स्तै मात्रामा पाइन्छ। यसै गरी पर्यटन उद्योगको हिसाबले पनि संभावना रहेको देखिन्छ। सिस्ने हिमाल, पुथा हिमाल, कमलताल, सुनदह, तातोपानीका मुहान लगायत विभिन्न पर्यटकीय स्थलहरु जस्तैः- पुथा उत्तरगंगाका तकसेरा, हुकाम, रन्मा मैकोट आदि पर्यटकीय स्थलहरु र भुमे गाउँपालिकाका तिलाचनदह, मारिङ्ग, गुराँसे, तिनबहिनी लेक, स्थानीय भुमे नाच, भुमे पुजा तान्त्रिक नाच (झाक्री नाच, धङ्गी नाच, भुमे नाच आदि) रहेका छन। यहाँको रहनसहन, भाषा, संस्कृति बेग्लै किसिमको रहेकाले पर्यटन उद्योगको पनि त्यतिकै संभावना रहेको छ।

यस जिल्लाको उत्तरी भेग अर्थात भुमेको महत, लकुम, कांक्री, गुनाम, मारिङ्ग पुथा उत्तरगंगाको तकसेरा, कोल, हुकाम रन्मामैकोट, राङसी आदि क्षेत्रमा थुप्रै मात्रामा भेडाबाख्रा र चङ्गग्रा पालन गरिदै आएकाले यी वस्तु भाउहरुबाट उद्योग संचालन गर्नको लागि चाहिने कच्चा पदार्थ प्रशस्त मात्रामा प्राप्त गर्न सकिने भएकोले ऊनी तथा गलैचा उद्योगको संभावना उत्तिकै रहेको छ। यति मात्र नभएर यो क्षेत्रमा अल्लो, निगालो र विभिन्‍न जडिबुटिहरु प्रचुर मात्रामा पाउने हुनाले अल्लो उद्योग, निगालो उद्योग एवं हातेहोजेरी उद्योगहरु संचालन गर्न सकिने देखिन्छ।

***रुकुम पूर्वको स्थानियस्तरमा पाइने कच्चा पदार्थको आधारमा संचालन गर्न सकिने संभावित उद्योगहरुलाई निम्न बमोजिम उल्लेख गर्न सकिन्छ।***

यस जिल्लामा घरेलु तथा साना उद्योग संचालन गर्नको लागि कच्चा पदार्थ प्रचुर मात्रामा संभावना रहेको छ, यस जिल्लामा कृषि, वन तथा पर्यटनमा आधारित कच्चा पदार्थ, जडीबुटीमा आधारित कच्चा पदार्थ, जडीबुटीमा पाउने कच्चा पदार्थः- रिठ्ठा, चिउरी, अल्लो, सेनबटुवा, कटुजो, समायो, कटुकी, उत्‍तीस, पञ्‍जा, मुल्ते, सतवा, चिराइतो, दालचिनी, टिमुर, काउलो, कुरील्लो, सुन्तला, केरा, अलैची, स्याउ, पशुजन्य उत्पादन भेडाको ऊन आदि पाउने हुनाले जिल्लामा उल्लो प्रशोधन उद्योग, साबुन उद्योग, फर्निचर उद्योग बाँसका सामाग्री बनाउने उद्योग, बायोव्रिकेट बनाउने उद्योग, नेपाली कागज उद्योग, राडीपाखी उद्योग, जुस उद्योग, मह उद्योग, डेरी उद्योग, जैविक विषादी तथा मल उत्पादन उद्योगको प्रचुर संभावना रहेको छ।

*(२) रुकुम पूर्व जिल्लामा उद्योग एवं उद्यम शिलता विकासका अवसरहरु*

* संघियता पश्‍चात राज्यको पँहुच स्थानीयस्तर सम्म पुगेकाले सरकारी सेवा सजिलै प्राप्त गर्न सकिने।
* यस जिल्लामा घरेलु तथा साना उद्योगको लागि सरकारले ठुलो रकम लगानी गरिरहेको अवस्था भएकाले उद्यम विकासको अवसर रहेको ।
* लघु, घरेलु तथा साना उद्योगीहरुलाई सरकारले अनुदानको प्याकेज प्रदान गर्नुको साथै सहुलियत ब्याजदरमा कर्जा प्रवाह गरि रहेको ।
* गरिबी निवारणको लागि लघु उद्यम विकास कार्यक्रम संचालन हुँदै आएकाले स्थानीयस्तर सम्म थ्रपै उद्यम र उद्यमीहरु उत्पादन भई जनतालाई स्वरोजगारी बन्‍न सकिने अवसर प्राप्त हुने ।
* नयाँ जिल्ला र हिमाली जिल्ला भएकाले सरकारी तथा गैरसरकारी (NGO/INGO) संघसंस्थाहरुले घरेलु तथा साना उद्योग क्षेत्रमा लगानी तथा काम गर्न इच्छा गरेको अवस्था रहेकाले स्थानीय सर्वसाधारणेले स्वाबलम्बी उद्यमी बन्‍ने र स्वरोजगार भई आर्थिक उन्‍नती गर्न सक्ने अवसर प्राप्त हुने ।
* अल्लो, पाट, लोक्ता, सेतबरुवा, चिउरी, बाँस, निगालो आदि प्रशस्त स्थानिय कच्चा पदार्थ पाउने भएकोले उद्योग संचालन गर्न कच्चा पदार्थको समस्या नहुने ।
* कमलदह, तिलाचनदह, गुराँसे लेक, पातिहाल्ना, मारिङ्ग आदि मनोरम स्थानहरु रहेकोले पर्यटन उद्योग संचालन गरी आर्थिक उन्‍नती गर्न सकिने ।
* प्रदेश सरकार, प्रदेश नं.5 को आ.व. 2077/078 को बजेट वक्तव्यको बुँदा नं. 278 मा लघु, घरेलु तथा साना उद्योगलाई निःशुल्क दर्ता गर्ने व्यवस्था भएको ।
* मध्यपहाडी (पुष्पलाल मार्ग) को संजालले यस जिल्लालाई समेटेकाले उत्पादित वस्तुहरु सजिलै निर्यात एवं व्यपार व्यवसाय संचालन गर्न सहज हुने ।

*(३) रुकुम पूर्व जिल्लामा उद्योग विकासको चुनौतीहरु*

*यस जिल्लामा उद्योग एवं उद्यमशिलता विकासको प्रचुर मात्रामा संभावना भएतापनि यस्ता क्रियाकलापहरु संचालन गर्न उत्तिकै चुनौती पनि रहेकाले यी चुनौतीहरुलाई बुँदागत रुपमा निम्न बमोजिम उल्लेखित गर्न सकिन्छ।*

* हिमाली एवं दुर्गम जिल्ला भएकाले सबै स्थानमा उद्यम शिलताका सामाग्रीहरु उपलब्ध गराउन कठिनाई हुने ।
* जनचेतनाको अभावका कारण प्रशिक्षार्थी सहभागी गराउन समस्या हुने ।
* भौंगोलिक विकटताका कारण जिल्लाका सबै क्षेत्रहरुमा यातायातको पँहुच नभएको ।
* भौगोलिक विकट भएकाले न्यून पारिश्रमिकमा प्रशिक्षकहरु लामो समयसम्म बस्ने नरुचाउने
* तालिमका सहभागि भएकाले बिचमै तालिम छोडने समस्या ।
* बजारको पँहुचबाट टाढा भएको स्थानमा उत्पादित वस्तुहरुको विक्री वितरणमा समस्या रहने ।
* कच्चा पदार्थ प्रशोधनको लागि उपयुक्त प्रविधि प्राप्त गर्न कठिनाई हुने ।
* घरेलु तथा साना उद्योग विकास समितिको कार्यालयमा आवश्यक प्राविधिक प्रशिक्षकहरुको दरबन्दी नभएकाले उद्यमशिलता तालिम संचालन गर्न कठिनाई।
* छोटो समयमा धेरै आम्दानी गर्ने चाहानाको कारण धेरै जसो युवाहरु विदेशमा पलायन रहेको अवस्था ।
* सरकारी अनुदान प्राप्त गर्ने उद्देश्यले लघु, साना उद्योग दर्ता गर्ने तर दिगो समयसम्म संचालन नगर्ने अर्थात विचमै उद्योग बन्द गर्ने ।
* जिल्लाका धेरै जसो मनिसहरु परम्परागत कृषि खेतिमा लिप्त रहेको ।
* हिमाली जिल्ला भएकाले जाडो समयमा उद्यमशिलता तालिम संचालन गर्न कठिनाई हुने ।
* आवश्यक परेका बखत उपयुक्त प्राविधिक जनशक्ति उपलब्ध गर्न कठिनाई हुने ।
* IEE/EIE (वातावरणीय परिक्षण/मूल्याङ्कन) गर्नु पर्ने उद्योग स्थापनाको लागि आवश्यक प्राविधिक (वातावरण विधि) सजिलै उपलब्ध हुन नसक्ने अर्थात भौगोलिक कठिनाईका कारण आउन नमान्‍ने ।

*(४) समस्या सामाधानका उपायहरु*

* उद्यम शिलताबाट स्वरोजगार, स्वाबलम्बी र आर्थिक उन्‍नती गर्न सकिन्छ भन्ने खालको समाजिक जनचेतना अभिवृद्धि गर्न सकिन्छ।
* जिल्ला स्थित सबै स्थानीय तहहरुले जिल्लाका सबै क्षेत्रहरुमा सडक सञ्जालको लागि पहल गर्नु पर्दछ।
* स्थानीय पाठक्रममा उद्यमशिलता सम्बन्धी सिकाईको व्यवस्था गर्नुपर्दछ।
* स्थानीय कच्चा पदार्थ प्रशोधनको लागि नविनतम प्रविधिहरु भित्र्याउनु पर्दछ।
* सफल स्वाबलम्बी उद्यमीहरुलाई प्रोत्साहनको व्यवस्था गर्नुपर्दछ।
* उद्यम गर्न चाहाने व्यक्तिहरुलाई निर्व्याज ऋणको व्यवस्था गर्नुपर्दछ।
* दक्ष प्रविधिकको व्यवस्था गर्नुपर्दछ।
* जिल्ला स्थित घरेलु तथा साना उद्योग विकास कार्यालयमा उद्यम विकास सहज कर्ताहरुको दरबन्दीको व्यवस्था गर्नुपर्दछ।
* आधुनिक कृषि तथा पशुपालन गर्न उद्यमीहरुलाई प्रोत्साहन गर्नुपर्दछ।
* विदेशतिर पलायन हुने युवायुवतीहरुलाई जिल्लामै बसी उद्यम गर्न सकिने र सोबाट स्वाबलम्बी, स्वरोजार एवं आर्थिक उन्‍नती गर्न सकिन्छ भन्ने खालका क्षमता अभिवृद्धि, अन्तरक्रिया, गोष्ठी एवं तालिम संचालन गर्नुपर्दछ।